試郭底泉和韵
作者：李之儀
朝代：宋

paragraphs: 午睡不覺久，起坐獨捫腹。
眊矂相苦魔，眩瞀遂爲族。
永懷建溪春，偶爾得藏畜。
品第雖非貂，猶勝狗尾續。
虛堂無纖塵，百轉紛擊筑。
破碾頓愕眙，屑紛隨輪蹙。
被褐而懷璧，凡眼真褻凟。
聊資定碗黑，豈待無托綠。
久聞城西角，有泉湛寒玉。
名因所居傳，廉惠纔可僕。
殷勤持小罌，甘瑩來一掬。
蟹眼方轉旋，色味相芬馥。
邇來棘荆生，未易梨栗熟。
一啜便超騰，庾愁空萬斛。